দীপাবলির আগেই দূষণ বাড়ছে দিল্লিতে! বাতাসে গুনগত মানের রিপোর্ট কী বলছে?

নয়া দিল্লি: দীপাবলীর আগেই মহানগরীর চিত্রে অনেক বদল ঘটতে শুরু করেছে। রাজধানীর বাতাসে ক্রমশ বাড়ছে দূষণ। শনিবার থেকে দিল্লির বাতাসে গুনগত মানের সূচক বা এয়ার কোয়ালিটি মাত্রাতিরিক্ত বৃদ্ধি পেয়েছে। সিপিসিবি-র তথ্য সূত্রে খবর, দীপাবলির আগে বাতাসে দূষণের মাত্রা বাড়তে থাকায় আতঙ্কও বাড়ছে।

দীপাবলির আগে দূষণের কবলে দিল্লি-এনসিআর। বাতাসের মান উদ্বেগজনক হয়ে দাঁড়িয়েছে। দিল্লি-এনসিআর-এর গড় বায়ু মানের সূচক (AQI) ২৫৪ রেকর্ড হয়েছে। সিপিসিবি-র তথ্য বলছে, জওহরলাল নেহরু স্টেডিয়ামের কাছে একিউআই ছিল ২৫২। বিশেষ করে আনন্দ বিহারে AQI ছিল ৩৯০, উজিরপুরে ৩৫১ এবং জাহাঙ্গিরপুরীতে ৩৪২, যা ‘খারাপ’ মান বিভাগের অধীনে পড়ে। সকাল ৮টায়, দিল্লির গড় AQI ছিল ২২৫-এর উপরে। এনসিআরের অন্যান্য শহরে নয়ডায় AQI রেকর্ড করা হয়েছে ২৮৮, গুরুগ্রামে ২৬৬, গ্রেটার নয়ডায় ২৭২ এবং গাজিয়াবাদে ৩০৬। বিশেষজ্ঞদের মতে, পঞ্জাব-হরিয়ানায় খড় পোড়ানো, রাস্তায় যানবাহনের ধোঁয়া এবং বাতাসের ধীর গতি একসঙ্গে এই গুরুতর পরিস্থিতি তৈরি করেছে। GRAP-এর প্রথম ধাপ ইতিমধ্যেই কার্যকর হয়েছে, কিন্তু বায়ুর মানের কোনও উল্লেখযোগ্য উন্নতি হয়নি এবং আগামী দু’দিনের মধ্যে পরিস্থিতি আরও খারাপ হওয়ার আশঙ্কা করা হচ্ছে।

আরও পড়ুন: দীপাবলির দিন শেয়ার বাজারে হবে মুহুরৎ ট্রেডিং! কী এটি?

অন্যদিকে, কলকাতার বাতাসের মানেও ব্যাপক অবনতি ঘটেছে। শহরের বিভিন্ন এলাকায় Air Quality Index (AQI) ২৫০-এর কাছাকাছি পৌঁছেছে। ফলে চিন্তার ভাঁজ বিশেষজ্ঞদের মাথায়। পশ্চিমবঙ্গ দূষণ নিয়ন্ত্রণ পর্ষদ (WBPCB)-এর তথ্য অনুযায়ী, কলকাতার দক্ষিণে যাদবপুর এবং উত্তরে রবীন্দ্রভারতী বিশ্ববিদ্যালয় (সিঁথি)-তে স্বয়ংক্রিয় মনিটরিং স্টেশনগুলিতে AQI যথাক্রমে ২৪২ ও ২৫২ রেকর্ড করা হয়েছে। দুটিই ‘poor (খারাপ)’ বিভাগের মধ্যে পড়ে।

প্রসঙ্গত, গত বছরও দীপাবলির আগে শহরের একিউআই ২০০-র বেশি ছিল। আর দীপাবলির পরের সকালে কলকাতা বায়ুদূষণের নিরিখে ছুঁয়ে ফেলেছিল দিল্লিকে। একিউআই ৫০০-র সীমা পেরিয়েছিল। কার্যত তার পর কয়েক মাসেও শহরের একিউআই চারশোর নীচে নামেনি।